《题稼轩》
元代·胡奎

交交桑扈鸣，时雨夜来至。星言出东皋，田舍有生计。

天时与农功，黾勉焉敢弃。春耕或少怠，何以遂秋刈。

古人皆食力，素餐良可愧。伊人沮溺徒，遁迹澹忘世。

父菑子乃播，优游以卒岁。余亦林野人，与尔颇同志。

怀哉惬素心，南山有真意。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。